A BIZOTTSÁG 1767/2004/EK RENDELETE
(2004. október 13.)
a halászati és akvakultúra-ágazatban a termelői szervezetek elismeréséről szóló 2318/2001/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati és tenyésztett víziállatokból származó termékek piacának közös szervezéséről szóló, 1999. december 17-i 104/2000/EK tanácsi rendeletre (1) és különösen annak 6. cikke (7) bekezdésére,
mivel:
(1)
A halászati és akvakultúra-ágazatban a termelői szervezetek elismeréséről szóló 104/2000/EK tanácsi rendelet (2) részletes alkalmazási szabályainak megállapítására vonatkozó 2318/2001/EK bizottsági rendelet sajátos kritériumokat tartalmaz az egy tagállamban elismert termelői szervezetek társulásainak elismerésére. Ezek a kritériumok nem elegendőek a különböző tagállamokban elismert termelői szervezetek társulásainak elismeréséhez.
(2)
Meg kell határozni a különböző tagállamokban elismert termelői szervezetek társulásainak tagállamok részéről történő elismerésének, illetve ezen elismerés visszavonásának feltételeit és eljárási módját, a halászati és akvakultúra-termékek piacának közös szervezését meghatározó szabályok egységes alkalmazásának biztosításával.
(3)
A különböző tagállamokban elismert termelői szervezetek társulásainak felállítása hozzájárulhat a halászati erőforrások közös halászati politika alapján történő ésszerű és fenntartható kiaknázására irányuló általános célkitűzéshez, valamint a halászati ágazat hosszú távú életképességének biztosításához.
(4)
A közösségi versenyszabályok alkalmazandók a halászati termékek előállítására és kereskedelmére vonatkozóan, amennyiben ezen szabályok alkalmazása nem ássa alá a halászati és akvakultúra-termékek piacának közös szervezését létrehozó különszabályokat, valamint nem veszélyezteti a közös halászati politika célkitűzéseinek megvalósítását.
(5)
A 104/2000/EK rendelet 7. és 8. cikkében megállapított, egy termelői szervezet által bevezetett szabályoknak nem tagokra való kiterjesztésére vonatkozó rendelkezések nem alkalmazandók a különböző tagállamokban elismert termelői szervezetek társulására.
(6)
Ezért a 2318/2001/EK rendeletet módosítani kell.
(7)
Az e rendeletben előírt intézkedések összhangban vannak a Halászatitermék-piaci Irányítóbizottság véleményével,
ELFOGADTA EZT A RENDELETET:
1. cikk
A 2318/2001/EK rendelet a következőképpen módosul:
1.
A címben az „a halászati és akvakultúra-ágazatban a termelői szervezetek elismeréséről szóló 104/2000/EK tanácsi rendelet részletes alkalmazási szabályainak megállapításáról” szavak helyébe a következő szöveg lép:
„a halászati és akvakultúra-ágazatban a termelői szervezetek és termelői szervezetek társulásainak elismeréséről szóló 104/2000/EK tanácsi rendelet részletes alkalmazási szabályainak megállapításáról.”
2.
A 2. cikk helyébe a következő szöveg lép:
„2. cikk
(1) Egy tagállam a következő feltételekkel adhat elismerést az abban a tagállamban elismert termelői szervezetek társulásának elismerésére:
a)
az egy adott ágazatban az érintett tagállam által elismert termelői szervezetek összességének egy minimális arányát magában foglalja; továbbá
b)
a társulás által értékesített áru értéke ebben az ágazatban a nemzeti termelés értéke legalább 20 %-ának felel meg.
(2) Egy tagállam a következő feltételekkel adhat elismerést a különböző tagállamokban elismert termelői szervezetek társulásának elismerésére:
a)
a társulás hivatalos ügyintézési helyei annak a tagállamnak a területén találhatók;
b)
a társulás által értékesített áru értéke egy halászati termék adott területen való termelésének minimális arányát képviseli;
c)
a társulást alkotó termelői szervezetek foglalkoznak a közösen kiaknázott halászati erőforrások halászatával, termelésével és értékesítésével; továbbá
d)
a társulás a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet (3) 20. cikkével összhangban, a halászati lehetőségek elosztását irányító rendelkezések sérelme nélkül végrehajtja feladatait.
(3) A társulás hivatalos székhelyéül szolgáló tagállam, a másik érintett tagállammal együttműködve, felállítja a szükséges közigazgatási együttműködést abból a célból, hogy biztosítsa az elismerés feltételeinek betartását, és ellenőrzést hajtson végre a társulás tevékenységeivel kapcsolatosan. Ilyen közigazgatási együttműködés alá esik az elismerés visszavonása is.
(4) Termelői szervezetek társulása az adott piacon kizárólag akkor kerülhet gazdasági erőfölénybe, ha az a Szerződés 33. cikkében megfogalmazott célkitűzések eléréséhez feltétlenül szükséges.
(5) A 2318/2001/EK rendelet 3., 4., 5., 6. és 7. cikkét értelemszerűen kell alkalmazni az egy vagy egynél több tagállamban elismert termelői szervezetek társulásaira.
(6) A 908/2000/EK bizottsági rendelet 2. cikkének (2) bekezdését nem kell alkalmazni a különböző tagállamokban elismert termelői szervezetek társulásaira.”
2. cikk
Ez a rendelet az Európai Unió Hivatalos Lapjában való közzétételét követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 13-án.